Mogens Lønborg (KF), 2004-02-06:
Det er er uhyre godt, positivt og visionært lovforslag, vi her har til første behandling.
Det er et forslag, der faktisk har været brug for i lang tid, for det er et forslag, som ændrer på nogle stive regler for, hvornår folk skal trække sig tilbage fra arbejdsmarkedet.
Det er der al mulig grund til at fremme.
Det giver en valgmulighed, for det giver den enkelte en større mulighed for at tilrettelægge sin egen tilværelse.
Det, at man har haft en meget fast grænse, har for mange mennesker været ubekvemt og har været med til ligesom at låse dem fast i et bestemt mønster for, hvornår de skulle trække sig tilbage fra arbejdsmarkedet. For det andet: En af baggrundene for forslaget er også, at man på meget kort sigt kommer til at mangle arbejdskraft, og derfor skal det her også ses som et forsøg på at øge udbuddet af arbejdskraft.
Så vil jeg endelig sige som en tredje ting, der også bliver fremhævet i bemærkningerne til lovforslaget, og som jeg synes er utrolig væsentlig: Det er hele den holdningsændring, som følger med, at man giver mulighed for at forsøge at tilskynde til, at folk over 65 år bliver på arbejdsmarkedet.
Der er her i dag blevet talt meget om, hvorvidt man egentlig ikke skulle tilgodese dem, der var under 65 år, og man har peget på de problemer, det kan være for folk også sidst i 50'erne med at kunne fastholdes på arbejdsmarkedet.
Jeg bliver nødt til at sige, at tingene ikke er så statiske og så firkantede.
For ét af problemerne med, at folk har svært ved at kunne fastholdes på arbejdsmarkedet, når man er i slutningen af 50'erne, er, at man rundtomkring i virksomhederne har tømt dem for folk over 60 år, hvilket bl.a. er en udløber af efterløn. Når man går rundt på de danske virksomheder, private som offentlige, vil man kunne se, at andelen af den samlede medarbejderstyrke over 60 år er forsvindende lille, og det har desværre en effekt i retning af, at man bliver mindre og mindre tilbøjelig til at ansætte folk, som kommer op i 50'erne, bl.a. af den simple grund, at gennemsnitsalderen er for nedadgående. Efterhånden er det mange steder sådan, at der kun er ganske få over 60 år tilbage, nogle få, som jeg ikke vil sige man ser skævt til, men som efterhånden bliver betragtet som nogle, der måske nok sidder der, fordi de ikke havde økonomi til at træde ud.
Det bliver undtagelsen, at man har nogle på virksomhederne, der er i den aldersgruppe, og det har altså en afsmittende effekt, så det bliver sværere og sværere for dem, der er i slutningen af 50'erne, at få et job.
Hvis de af en eller anden grund forlader et job frivilligt eller ufrivilligt i en alder af 55-56 år, vil der mange steder være en utilbøjelighed til, forståeligt nok, at indlede et ansættelsesforhold, for man ved ikke, om de pågældende har i sinde kort tid derefter at forlade arbejdsmarkedet.
Derfor skal det her ses som en meget væsentlig del i en seniorpolitik gående på at gøre det mere almindeligt på de danske virksomheder, offentlige som private, at have personer, der også er oppe i 60'erne og gerne også over de 70 år.
Det er med til at sende et signal om, at de ældre har vi brug for; deres viden og deres ressourcer skal vi trække på.
Jeg er også overbevist om, at det har en afsmittende effekt, så der bliver en større interesse for også at ansætte den på 58 år, som p.t. står uden et job.
Så vil jeg godt sige om økonomien: Der er blevet sagt 100 mio. kr.
Det er rigtigt, at i beregningerne er der indregnet nettoprovenuet så at sige, altså personbeskatningsnettoprovenuet.
Jeg tror, det er vigtigt, at man er meget forsigtig med det tal, for der er en lang række andre afledte effekter, som også skal indregnes, men som det er sværere også modelmæssigt at tage højde for.
Der er ingen tvivl om, at det her påvirker BNP, altså bruttonationalproduktet, i positiv retning.
Samfundskagen bliver større, og det skal også indregnes. Det er ikke indregnet, fordi det er svært at indregne.
Der er heller ingen tvivl om, at når folk holder sig længere i gang på arbejdsmarkedet, har det en positiv virkning på deres helbred.
Jeg tror, det er meget vigtigt, at man ikke bare fokuserer på, at det her koster 100 mio. kr. Der er en lang række afledte effekter, som vi skal have tænkt ind i det her.
Så jeg vil afslutningsvis sige, at jeg synes, at det er et utrolig positivt forslag, som Det Konservative Folkeparti støtter fuldt og helt.